CELEX: 32015D2041
Language: el
Date: 2015-11-13 00:00:00
Title: Εκτελεστική απόφαση (ΕΕ) 2015/2041 της Επιτροπής, της 13ης Νοεμβρίου 2015, σχετικά με την ισοδυναμία του κανονιστικού πλαισίου του Μεξικού για τους κεντρικούς αντισυμβαλλομένους προς τις απαιτήσεις του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών

14.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 298/38
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/2041 ΤΗΣ ΕΠΙΤΡΟΠΉΣ
   της 13ης Νοεμβρίου 2015
   σχετικά με την ισοδυναμία του κανονιστικού πλαισίου του Μεξικού για τους κεντρικούς αντισυμβαλλομένους προς τις απαιτήσεις του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
   Εκτιμώντας τα ακόλουθα:
   
               (1)
            
            
               Η διαδικασία που ισχύει για την αναγνώριση κεντρικών αντισυμβαλλομένων («CCP») εγκατεστημένων σε τρίτες χώρες, που καθορίζεται στο άρθρο 25 του κανονισμού (ΕΕ) αριθ. 648/2012, έχει ως στόχο να δοθεί η δυνατότητα στους κεντρικούς αντισυμβαλλομένους που έχουν λάβει άδεια λειτουργίας σε τρίτες χώρες, των οποίων τα ρυθμιστικά πρότυπα είναι ισοδύναμα προς εκείνα που καθορίζονται στον εν λόγω κανονισμό, να παρέχουν υπηρεσίες εκκαθάρισης σε εκκαθαριστικά μέλη ή τόπους διαπραγμάτευσης που είναι εγκατεστημένα/οι στην Ένωση. Η εν λόγω διαδικασία αναγνώρισης και οι αποφάσεις ισοδυναμίας που προβλέπονται σε αυτόν, ως εκ τούτου, συμβάλλουν στην επίτευξη του κύριου σκοπού του κανονισμού (ΕΕ) αριθ. 648/2012, ήτοι να μειωθεί ο συστημικός κίνδυνος, με την επέκταση της χρήσης ασφαλών και εύρωστων κεντρικών αντισυμβαλλομένων για την εκκαθάριση εξωχρηματιστηριακών παραγώγων, μεταξύ άλλων και όταν οι εν λόγω CCP είναι εγκατεστημένοι και έχουν λάβει άδεια λειτουργίας σε τρίτη χώρα.
            
         
               (2)
            
            
               Προκειμένου το νομικό καθεστώς τρίτης χώρας να θεωρηθεί ισοδύναμο με το νομικό καθεστώς της Ένωσης όσον αφορά τους CCP, το ουσιαστικό αποτέλεσμα των εφαρμοστέων νομοθετικών και εποπτικών ρυθμίσεων θα πρέπει να είναι ισοδύναμο με τις απαιτήσεις της Ένωσης όσον αφορά τους κανονιστικούς στόχους που επιτυγχάνουν. Σκοπός αυτής της αξιολόγησης ισοδυναμίας είναι, επομένως, να εξακριβωθεί ότι οι νομοθετικές και εποπτικές ρυθμίσεις του Μεξικού διασφαλίζουν ότι οι CCP, που είναι εγκατεστημένοι και διαθέτουν άδεια λειτουργίας εκεί, δεν εκθέτουν τα εκκαθαριστικά μέλη και τους τόπους διαπραγμάτευσης, που είναι εγκατεστημένα/οι στην Ένωση, σε υψηλότερο επίπεδο κινδύνου από εκείνο στο οποίο θα μπορούσαν να εκτεθούν οι δεύτεροι, από CCP που έχουν λάβει άδεια λειτουργίας στην Ένωση και, συνεπώς, δεν δημιουργούν απαράδεκτα επίπεδα συστημικού κινδύνου στην Ένωση.
            
         
               (3)
            
            
               Η παρούσα απόφαση δεν βασίζεται μόνον σε συγκριτική ανάλυση των νομικά δεσμευτικών απαιτήσεων που εφαρμόζονται στους CCP στο Μεξικό, αλλά επίσης και σε αξιολόγηση του αποτελέσματος αυτών των απαιτήσεων, και της καταλληλότητάς τους για μείωση των κινδύνων στους οποίους μπορεί να εκτεθούν τα εκκαθαριστικά μέλη και οι τόποι διαπραγμάτευσης που είναι εγκατεστημένα(-οι) στην Ένωση, κατά τρόπο που να θεωρείται ισοδύναμος με το αποτέλεσμα των απαιτήσεων που καθορίζονται στον κανονισμό (ΕΕ) αριθ. 648/2012. Άρα, θα πρέπει, ιδίως, να ληφθούν υπόψη οι σημαντικά χαμηλότεροι εγγενείς κίνδυνοι στις δραστηριότητες εκκαθάρισης που πραγματοποιούνται σε χρηματοπιστωτικές αγορές που είναι μικρότερες από τη χρηματοπιστωτική αγορά της Ένωσης.
            
         
               (4)
            
            
               Σύμφωνα με το άρθρο 25 παράγραφος 6 του κανονισμού (ΕΕ) αριθ. 648/2012, χρειάζεται να πληρούνται τρεις προϋποθέσεις, προκειμένου να κριθεί ότι οι νομοθετικές και εποπτικές ρυθμίσεις μιας τρίτης χώρας σχετικά με κεντρικούς αντισυμβαλλομένους που έχουν λάβει άδεια λειτουργίας εκεί, είναι ισοδύναμες με εκείνες που καθορίζονται στον εν λόγω κανονισμό.
            
         
               (5)
            
            
               Σύμφωνα με την πρώτη προϋπόθεση, οι κεντρικοί αντισυμβαλλόμενοι που έχουν λάβει άδεια λειτουργίας σε τρίτη χώρα πρέπει να πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (6)
            
            
               Οι νομικά δεσμευτικές απαιτήσεις του Μεξικού για κεντρικούς αντισυμβαλλομένους που έχουν λάβει άδεια λειτουργίας εκεί, αποτελούνται από τους κανόνες που εφαρμόζονται σε συμμετέχοντες στην αγορά συμβάσεων παραγώγων, οι οποίοι έχουν εκδοθεί από την Τράπεζα του Μεξικού, την Comisión Nacional Bancaria y de Valores (CNBV) και τη Secretaría de Hacienda y Crédito Público (SHCP), και τις απαιτήσεις προληπτικής εποπτείας που εφαρμόζονται σε συμμετέχοντες στην αγορά καταγεγραμμένων συμβάσεων παραγώγων, οι οποίες έχουν εκδοθεί από τη CNBV (εφεξής από κοινού «οι πρωταρχικοί κανόνες»). Οι πρωταρχικοί κανόνες καθορίζουν τις απαιτήσεις τις οποίες πρέπει να πληρούν οι κεντρικοί αντισυμβαλλόμενοι σε συνεχή βάση, προκειμένου να είναι σε θέση να παρέχουν υπηρεσίες εκκαθάρισης στο Μεξικό. Οι κεντρικοί αντισυμβαλλόμενοι που είναι εγκατεστημένοι στο Μεξικό πρέπει να λάβουν άδεια λειτουργίας από τη SHCP, βάσει της γνώμης της CNBV και της Τράπεζας του Μεξικού.
            
         
               (7)
            
            
               Τόσο η CNBV όσο και η Τράπεζα του Μεξικού έχουν εκδώσει δηλώσεις πολιτικής, όπου εξηγείται ότι οι CCP που έχουν λάβει άδεια λειτουργίας στο Μεξικό απαιτείται να τηρούν τις αρχές για τις υποδομές των χρηματοπιστωτικών αγορών («PFMI»), που εκδόθηκαν, τον Απρίλιο του 2012, από την Επιτροπή Συστημάτων Πληρωμών και Διακανονισμού (2) και τη Διεθνή Οργάνωση Επιτροπών Κεφαλαιαγοράς.
            
         
               (8)
            
            
               Σύμφωνα με τους πρωταρχικούς κανόνες, οι CCP πρέπει να εγκρίνουν εσωτερικούς κανόνες και διαδικασίες, που να περιέχουν όλες τις σχετικές πτυχές που άπτονται της λειτουργίας τους, συμπεριλαμβανομένων των διασφαλίσεων για τη διαχείριση του πιστωτικού κινδύνου, του κινδύνου ρευστότητας και του λειτουργικού κινδύνου. Οι εν λόγω εσωτερικοί κανόνες και διαδικασίες χρειάζεται να εγκρίνονται από τη SHCP, βάσει της γνώμης της CNBV και της Τράπεζας του Μεξικού. Εξάλλου, οι εν λόγω εσωτερικοί κανόνες και διαδικασίες δεν μπορούν να τροποποιηθούν, εάν η SHCP, η CNBV ή η Τράπεζα του Μεξικού διατυπώσουν αντιρρήσεις. Οι εσωτερικοί κανόνες και διαδικασίες των CCP ή οι τροποποιήσεις τους μπορεί επίσης να εγκρίνονται κατόπιν ορισμένων τροποποιήσεων. Η ίδια διαδικασία ισχύει και για την έγκριση και την τροποποίηση των εταιρικών εγγράφων. Επιπλέον, οι μεθοδολογίες για τον υπολογισμό των χρηματοδοτικών πόρων και το σχέδιο ρευστότητας του CCP υπόκεινται στην έγκριση της Τράπεζας του Μεξικού και στη γνωμοδότηση της CNBV.
            
         
               (9)
            
            
               Συνεπώς, οι νομικά δεσμευτικές απαιτήσεις του Μεξικού περιλαμβάνουν μια προσέγγιση δύο κατηγοριών. Οι βασικές αρχές για τους CCP, που προβλέπονται στους πρωταρχικούς κανόνες, καθιερώνουν τα πρότυπα υψηλού επιπέδου με τα οποία πρέπει να συμμορφώνονται οι CCP, προκειμένου να λάβουν άδεια για την παροχή υπηρεσιών εκκαθάρισης στο Μεξικό. Οι πρωταρχικοί κανόνες αποτελούν την πρώτη κατηγορία νομικά δεσμευτικών απαιτήσεων στο Μεξικό. Προκειμένου να αποδειχθεί η συμμόρφωση προς τους πρωταρχικούς κανόνες, οι CCP πρέπει να υποβάλλουν τους εσωτερικούς τους κανόνες και διαδικασίες, τα εταιρικά τους έγγραφα, τις μεθοδολογίες τους για τον υπολογισμό των χρηματοδοτικών πόρων και το σχέδιο ρευστότητας του CCP προς έγκριση από τις αρμόδιες αρχές. Οι εν λόγω εσωτερικοί κανόνες και διαδικασίες, τα εταιρικά έγγραφα, το σχέδιο ρευστότητας και οι μεθοδολογίες για τον υπολογισμό των χρηματοδοτικών πόρων του CCP αποτελούν τη δεύτερη κατηγορία των νομικά δεσμευτικών απαιτήσεων στο Μεξικό, όπου πρέπει να προβλέπονται περιοριστικές λεπτομέρειες σχετικά με τον τρόπο με τον οποίο ο CCP θα πληροί τα εν λόγω πρότυπα. Η CNBV και η Τράπεζα του Μεξικού αξιολογούν τη συμμόρφωση του κεντρικού αντισυμβαλλομένου προς τα πρότυπα αυτά και προς τις PFMI. Μετά την έγκρισή τους από τις αρμόδιες αρχές, οι εσωτερικοί κανόνες και διαδικασίες, τα εταιρικά έγγραφα, το σχέδιο ρευστότητας και οι μεθοδολογίες για τον υπολογισμό των χρηματοδοτικών πόρων του CCP καθίστανται νομικά δεσμευτικά στοιχεία για τον κεντρικό αντισυμβαλλόμενο.
            
         
               (10)
            
            
               Η αξιολόγηση της ισοδυναμίας των νομοθετικών και εποπτικών ρυθμίσεων που ισχύουν για τους CCP που είναι εγκατεστημένοι στο Μεξικό θα πρέπει επίσης να λαμβάνει υπόψη το αποτέλεσμα μείωσης του κινδύνου που διασφαλίζουν όσον αφορά το επίπεδο κινδύνου στο οποίο εκτίθενται τα εκκαθαριστικά μέλη και οι τόποι διαπραγμάτευσης που είναι εγκατεστημένα(-οι) στην Ένωση, λόγω της συμμετοχής τους σε CCP που είναι εγκατεστημένοι στο Μεξικό. Το αποτέλεσμα μείωσης του κινδύνου προσδιορίζεται, αφενός, από το επίπεδο του εγγενούς κινδύνου των δραστηριοτήτων εκκαθάρισης που πραγματοποιούνται από τον συγκεκριμένο κεντρικό αντισυμβαλλόμενο, το οποίο εξαρτάται από το μέγεθος της χρηματοπιστωτικής αγοράς στην οποία δραστηριοποιείται, και, αφετέρου, από την καταλληλότητα των νομοθετικών και εποπτικών ρυθμίσεων που ισχύουν για τους CCP, για τη μείωση αυτού του επιπέδου του κινδύνου. Προκειμένου να επιτευχθεί το ίδιο αποτέλεσμα μείωσης του κινδύνου, χρειάζονται αυστηρότερες απαιτήσεις μετριασμού του κινδύνου για τους CCP που ασκούν τις δραστηριότητές τους σε μεγαλύτερες χρηματοπιστωτικές αγορές, των οποίων το εγγενές επίπεδο κινδύνου είναι υψηλότερο από εκείνο για τους CCP που ασκούν τις δραστηριότητές τους σε μικρότερες χρηματοπιστωτικές αγορές, των οποίων το εγγενές επίπεδο κινδύνου είναι χαμηλότερο.
            
         
               (11)
            
            
               Το μέγεθος της χρηματοπιστωτικής αγοράς στην οποία ασκούν τις δραστηριότητές τους εκκαθάρισης οι CCP που έχουν λάβει άδεια λειτουργίας στο Μεξικό είναι σημαντικά μικρότερο από εκείνο στο οποίο ασκούν τις δικές τους οι CCP που είναι εγκατεστημένοι στην Ένωση. Ειδικότερα, κατά την τελευταία τριετία, η συνολική αξία των συναλλαγών παραγώγων που εκκαθαρίστηκαν στο Μεξικό αντιπροσώπευε λιγότερο από το 1 % της συνολικής αξίας των συναλλαγών παραγώγων που εκκαθαρίστηκαν στην Ένωση. Ως εκ τούτου, η συμμετοχή σε CCP που είναι εγκατεστημένοι στο Μεξικό εκθέτει τα εκκαθαριστικά μέλη και τους τόπους διαπραγμάτευσης που είναι εγκατεστημένα/οι στην Ένωση σε σημαντικά χαμηλότερους κινδύνους από ό,τι η συμμετοχή τους σε CCP που έχουν λάβει άδεια λειτουργίας στην Ένωση.
            
         
               (12)
            
            
               Οι νομοθετικές και εποπτικές ρυθμίσεις που ισχύουν για CCP που είναι εγκατεστημένοι στο Μεξικό μπορεί, ως εκ τούτου, να θεωρηθούν ισοδύναμες, όταν είναι κατάλληλες για τον μετριασμό αυτού του χαμηλότερου επιπέδου κινδύνου. Οι πρωταρχικοί κανόνες που ισχύουν για κεντρικούς αντισυμβαλλομένους που έχουν λάβει άδεια λειτουργίας στο Μεξικό, οι οποίοι συμπληρώνονται από τους εσωτερικούς κανόνες και διαδικασίες, τα εταιρικά έγγραφα, το σχέδιο ρευστότητας και τις μεθοδολογίες για τον υπολογισμό των χρηματοδοτικών πόρων του CCP, που θέτουν σε εφαρμογή τις PFMI, μετριάζουν το χαμηλότερο επίπεδο κινδύνου που υπάρχει στο Μεξικό και επιτυγχάνουν αποτέλεσμα μείωσης του κινδύνου ισοδύναμο με εκείνο που επιδιώκεται με τον κανονισμό (ΕΕ) αριθ. 648/2012.
            
         
               (13)
            
            
               Ως εκ τούτου, η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις του Μεξικού διασφαλίζουν ότι οι κεντρικοί αντισυμβαλλόμενοι που έχουν λάβει άδεια λειτουργίας εκεί πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (14)
            
            
               Σύμφωνα με τη δεύτερη προϋπόθεση, βάσει του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις του Μεξικού όσον αφορά τους κεντρικούς αντισυμβαλλομένους που έχουν λάβει άδεια λειτουργίας εκεί, πρέπει να προβλέπουν αποτελεσματική εποπτεία των εν λόγω κεντρικών αντισυμβαλλομένων και επιβολή των απαιτήσεων σε συνεχή βάση.
            
         
               (15)
            
            
               Η εποπτεία των CCP που έχουν λάβει άδεια λειτουργίας στο Μεξικό διενεργείται από τη CNBV και την Τράπεζα του Μεξικού στο πλαίσιο του πεδίου αρμοδιοτήτων εκάστης αρχής. Η CNBV και η Τράπεζα του Μεξικού έχουν την εξουσία να διενεργούν συνεχή παρακολούθηση της συμμόρφωσης των CCP προς τις νομικά δεσμευτικές απαιτήσεις που ισχύουν γι' αυτούς. Για τον σκοπό αυτόν, η CNBV και η Τράπεζα του Μεξικού δύνανται να ζητούν πληροφορίες από τους κεντρικούς αντισυμβαλλομένους, να διενεργούν επιτόπιες επιθεωρήσεις, να εκδίδουν οδηγίες για την επανόρθωση παραβάσεων ή δυνητικών παραβάσεων των απαιτήσεων προληπτικής εποπτείας ή πρακτικών οι οποίες αντίκεινται στην εύρυθμη λειτουργία των χρηματοπιστωτικών αγορών και να δίδουν εντολή στους CCP να λαμβάνουν μέτρα εσωτερικού ελέγχου και ελέγχου των κινδύνων. Η CNBV μπορεί επίσης να απομακρύνει τη διοίκηση, ορισμένα μέλη ειδικών επιτροπών και λοιπό προσωπικό του κεντρικού αντισυμβαλλομένου. Περαιτέρω, η SHCP, βάσει της γνώμης της CNBV και της Τράπεζας του Μεξικού, διαθέτει την εξουσία να ανακαλεί την άδεια του κεντρικού αντισυμβαλλομένου. Η CNBV και η Τράπεζα του Μεξικού μπορούν επίσης να επιβάλλουν στους CCP πειθαρχικά μέτρα, καθώς και τα πρόστιμα, λόγω μη συμμόρφωσης με τις ισχύουσες διατάξεις.
            
         
               (16)
            
            
               Ως εκ τούτου, η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις του Μεξικού όσον αφορά τους κεντρικούς αντισυμβαλλομένους που έχουν λάβει άδεια λειτουργίας εκεί, προβλέπουν αποτελεσματική εποπτεία και επιβολή των απαιτήσεων σε συνεχή βάση.
            
         
               (17)
            
            
               Σύμφωνα με την τρίτη προϋπόθεση, βάσει του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις του Μεξικού πρέπει να περιλαμβάνουν ένα αποτελεσματικό ισοδύναμο σύστημα για την αναγνώριση κεντρικών αντισυμβαλλομένων που έχουν λάβει άδεια λειτουργίας βάσει των νομικών καθεστώτων τρίτων χωρών («CCP τρίτων χωρών»).
            
         
               (18)
            
            
               Η Τράπεζα του Μεξικού δύνανται να αναγνωρίζει CCP τρίτων χωρών που εκκαθαρίζουν παράγωγα, οι οποίοι έχουν λάβει άδεια λειτουργίας σε τρίτες χώρες όπου οι νομοθετικές και εποπτικές ρυθμίσεις για τους CCP που έχουν λάβει άδεια λειτουργίας εκεί διασφαλίζουν παρόμοια αποτελέσματα με εκείνα που διασφαλίζονται με τις νομοθετικές και εποπτικές ρυθμίσεις που ισχύουν στο Μεξικό και οι οποίοι τηρούν τις PFMI. Συν τοις άλλοις, οι CCP τρίτων χωρών πρέπει να υπόκεινται σε αποτελεσματική εποπτεία, που να εξασφαλίζει τη συμμόρφωση με τις ισχύουσες νομοθετικές και εποπτικές ρυθμίσεις. Προκειμένου να χορηγηθεί αναγνώριση, απαιτείται επίσης η σύναψη μνημονίου συνεννόησης μεταξύ της Τράπεζας του Μεξικού ή της CNBV και της αρμόδιας εποπτικής αρχής της τρίτης χώρας του αιτούντος κεντρικού αντισυμβαλλομένου.
            
         
               (19)
            
            
               Η διαδικασία αναγνώρισης του νομοθετικού καθεστώτος του Μεξικού που ισχύει για CCP τρίτων χωρών θα πρέπει, επομένως, να θεωρηθεί ότι προβλέπει ένα αποτελεσματικό ισοδύναμο σύστημα για την αναγνώριση CCP τρίτων χωρών.
            
         
               (20)
            
            
               Συνεπώς, θεωρείται ότι πληρούνται οι προϋποθέσεις, που αναφέρονται στο άρθρο 25 παράγραφος 6 του κανονισμού (ΕΕ) αριθ. 648/2012, από τις νομοθετικές και εποπτικές ρυθμίσεις του Μεξικού σχετικά με CCP που είναι εγκατεστημένοι εκεί, και αυτές οι νομοθετικές και εποπτικές ρυθμίσεις θα πρέπει να θεωρηθούν ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012. Η Επιτροπή θα πρέπει να συνεχίσει να παρακολουθεί, σε τακτική βάση, την εξέλιξη του νομοθετικού και εποπτικού πλαισίου για τους κεντρικούς αντισυμβαλλομένους στο Μεξικό, και την εκπλήρωση των προϋποθέσεων βάσει των οποίων εκδόθηκε η παρούσα απόφαση.
            
         
               (21)
            
            
               Η τακτική επανεξέταση των νομοθετικών και εποπτικών ρυθμίσεων που ισχύουν στο Μεξικό για τους CCP που έχουν λάβει άδεια λειτουργίας εκεί δεν θα πρέπει να θίγει τη δυνατότητα της Επιτροπής να διενεργεί ειδική επανεξέταση, ανά πάσα στιγμή, εκτός του πλαισίου της γενικής επανεξέτασης, σε περίπτωση που, λόγω σχετικών εξελίξεων, καταστεί αναγκαίο να αξιολογήσει εκ νέου η Επιτροπή την ισοδυναμία που χορηγείται με την παρούσα απόφαση. Η εν λόγω επανεξέταση θα μπορούσε να οδηγήσει στην ανάκληση της αναγνώρισης της ισοδυναμίας.
            
         
               (22)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 25 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις του Μεξικού, οι οποίες αποτελούνται από τους κανόνες που εφαρμόζονται σε συμμετέχοντες στην αγορά συμβάσεων παραγώγων και τις απαιτήσεις προληπτικής εποπτείας που εφαρμόζονται σε συμμετέχοντες στην αγορά καταγεγραμμένων συμβάσεων παραγώγων, όπως συμπληρώνονται με τις δηλώσεις πολιτικής, που έχουν εκδοθεί από τη CNBV και την Τράπεζα του Μεξικού σχετικά με την εφαρμογή των αρχών για τις υποδομές των χρηματοπιστωτικών αγορών, και οι οποίες εφαρμόζονται στους κεντρικούς αντισυμβαλλομένους που έχουν λάβει άδεια λειτουργίας εκεί, θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 13 Νοεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 201 της 27.7.2012, σ. 1.
   
      (2)  Από την 1η Σεπτεμβρίου 2014, η Επιτροπή Συστημάτων Πληρωμών και Διακανονισμού άλλαξε την επωνυμία της σε Επιτροπή για τις Υποδομές Πληρωμών και Αγορών.